**Grozījumi likumā “Par izložu un azartspēļu nodevu un nodokli”**

Izdarīt likumā “[Par izložu un azartspēļu nodevu un nodokli](http://likumi.lv/ta/id/57415-par-izlozu-un-azartspelu-nodevu-un-nodokli)” (Latvijas Republikas Saeimas un Ministru Kabineta Ziņotājs, 1994, 14.nr.; 1995, 22.nr.; 1997, 9.nr.; 1999, 17., 24.nr.; 2001, 15., 24.nr.; 2003, 2., 15., 20., 23.nr.; 2005, 14.nr.; 2007, 8.nr.; 2009, 14.nr.; Latvijas Vēstnesis, 2011, 65., 204.nr.; 2013, 194.nr.; 2015, 248.nr.; 2016, 241.nr.; 2017, 156.nr.) šādus grozījumus:

1. Izteikt 1.pantu šādā redakcijā:

“**1.pants.** Izložu un azartspēļu nodokli maksā kapitālsabiedrība, kas likumā noteiktajā kārtībā saņēmusi speciālu atļauju (licenci) izložu organizēšanai vai nepieciešamās licences attiecīgo azartspēļu organizēšanai.”

2. Papildināt likumu ar 1.1pantu šādā redakcijā:

“**1.1pants.** Azartspēļu nodokli maksā komersants, kas likumā noteiktajā kārtībā saņēmis azartspēļu pakalpojumu sniegšanas licenci.”

3. Papildināt likumu ar 2.1pantu šādā redakcijā:

“**2.1pants.** Azartspēļu nodevu maksā par azartspēļu pakalpojumu sniegšanas licences izsniegšanu vai pārreģistrāciju.

Azartspēļu nodeva par azartspēļu pakalpojumu sniegšanas licences izsniegšanu ir 1000 *euro*.

Azartspēļu nodeva par azartspēļu pakalpojumu sniegšanas licences pārreģistrāciju ir 1000 *euro*.

Azartspēļu pakalpojumu sniegšanas licences ikgadējā pārreģistrācija veicama, sākot ar nākamo gadu pēc licences izsniegšanas. Azartspēļu nodevu par azartspēļu pakalpojumu sniegšanas licences pārreģistrāciju maksā par katru kārtējo gadu.

Azartspēļu nodevu par azartspēļu pakalpojumu sniegšanas licences izsniegšanu maksā pirms licences izsniegšanas. Azartspēļu nodevu par azartspēļu pakalpojumu sniegšanas licences izsniegšanu vai pārreģistrāciju maksā 10 darba dienu laikā pēc tam, kad paziņots lēmums par azartspēļu pakalpojumu sniegšanas licences izsniegšanu vai pārreģistrāciju.”

4. Izteikt likuma 3.panta ievaddaļu šādā redakcijā:

“**3.pants.** Ar azartspēļu nodokli apliekamais objekts ir azartspēļu norises vieta un spēļu iekārtas, kā arī azartspēļu pakalpojumu radīšanas vietā esošas spēļu iekārtas. No katras iekārtotās vai uzstādītās azartspēļu tiešās norises vietas, azartspēļu pakalpojumu radīšanas vietas iekasējams azartspēļu nodoklis pēc šādām likmēm par katru kārtējo kalendāro gadu:”.

5. Aizstāt 5.panta pirmajā daļā vārdu un skaitli “3.pantā” ar vārdiem un skaitļiem “3.panta pirmās daļas 1., 2. un 3.punktā”.

6. Papildināt likumu ar 5.1pantu šādā redakcijā:

“**5.1pants.** Azartspēļu nodoklis aprēķināms par katrā azartspēļu pakalpojumu radīšanas vietā esošu spēles galdu katru mēnesi, ieskaitot mēnesi, kurā spēles galds uzstādīts vai demontēts, kā viena divpadsmitā daļa no šā likuma 3.panta pirmās daļas 4.punktā minētās nodokļa likmes.

Azartspēļu pakalpojumu sniedzējs līdz katra mēneša pirmajam datumam paziņo Izložu un azartspēļu uzraudzības inspekcijai paredzēto ekspluatējamo spēļu galdu skaitu attiecīgajā mēnesī katrā azartspēļu pakalpojumu radīšanas vietā. Azartspēļu pakalpojumu radīšanas vietā esošo spēļu galdu skaits nevar pārsniegt Izložu un azartspēļu uzraudzības inspekcijai paziņoto spēļu galdu skaitu.

Ja mēnesī paredzēto ekspluatējamo spēļu galdu skaits attiecīgajā mēnesī katrā azartspēļu pakalpojumu radīšanas vietā nemainās (salīdzinot ar iepriekšējā mēnesī paziņoto), azartspēļu pakalpojumu sniedzējs var nesniegt Izložu un azartspēļu uzraudzības inspekcijai šī panta otrajā daļā minēto paziņojumu un tiks uzskatīts, ka ekspluatējamo spēļu galdu skaits attiecīgajā mēnesī katrā azartspēļu pakalpojumu radīšanas vietā ir tāds, kādu azartspēļu pakalpojumu sniedzējs ir paziņojis pēdējā paziņojumā Izložu un azartspēļu uzraudzības inspekcijai.”

7. Aizstāt 10.panta pirmajā daļā vārdus “no gada kopējās nodokļa likmes” ar vārdiem un skaitļiem “no šā likuma 3.panta pirmās daļas 1., 2. un 3.punktā minētās gada kopējās nodokļa likmes”.

8. Papildināt likumu ar 10.1pantu šādā redakcijā:

“**10.**1**pants.** Azartspēļu nodoklis par šā likuma 3.panta pirmās daļas 4.punktā minēto objektu maksājams katru mēnesi kā viena divpadsmitā daļa no gada kopējās nodokļa likmes.

Azartspēļu nodokli par šā likuma 3.panta pirmās daļas 4.punktā minēto objektu maksā par mēnesi līdz nākamā mēneša 23.datumam (ieskaitot).

Azartspēļu pakalpojumu sniedzējs 20 dienu laikā pēc mēneša beigām iesniedz Valsts ieņēmumu dienestam azartspēļu nodokļa pārskatu par aprēķināto azartspēļu nodokli par pārskata mēnesi.

Azartspēļu pakalpojumu sniedzējs azartspēļu nodokļa pārskatā par aprēķināto azartspēļu nodokli par pārskata mēnesi norāda šādu informāciju:

1) azartspēļu pakalpojumu sniedzēja nosaukums, reģistrācijas numurs, juridiskā adrese, azartspēļu pakalpojumu sniegšanas licences numurs;

2) pārskata mēnesī Izložu un azartspēļu uzraudzības inspekcijai paziņoto spēļu galdu skaits un to sadalījums pa veidiem (nosaukums);

3) azartspēļu nodokļa summa (*euro*) kopā par visiem spēļu galdiem.”

9. 12.pantā:

papildināt otro daļu pēc vārdiem “Ienākumi no azartspēļu nodokļa” ar vārdiem “izņemot šā panta ceturtajā daļā noteikto,”;

papildināt pantu ar ceturto daļu šādā redakcijā:

“Ienākumi no azartspēļu nodokļa par šā likuma 3.panta pirmās daļas 4.punktā minēto objektu ieskaitāmi valsts pamatbudžetā.”

10. Papildināt pārejas noteikumus ar 15. un 16.punktu šādā redakcijā:

“15. Azartspēļu pakalpojumu sniedzējs, kas azartspēļu pakalpojumu sniegšanu ir uzsācis līdz 2017.gada 31.decembrim un turpina azartspēļu pakalpojumu sniegšanu pēc minētā datuma, par laika periodu no 2018.gada 1.janvāra līdz tam mēnesim, kurā tas saņem azartspēļu pakalpojumu sniegšanas licenci, ir uzskatāms par azartspēļu pakalpojumu sniedzēju un tam par objektiem, kas minēti šā likuma 3.panta pirmās daļas 4.punktā, par katru mēnesi minētajā laika periodā jāmaksā azartspēļu nodoklis, kuru aprēķina atbilstoši šā likuma 5.1panta pirmajai daļai.

16. Azartspēļu pakalpojumu sniedzējs, kas piemēro pārejas noteikumu 15.punktu, par katru mēnesi, kurā tas darbojās bez azartspēļu pakalpojumu sniegšanas licences saņemšanas, līdz 2018.gada 20.aprīlim iesniedz Valsts ieņēmumu dienestam azartspēļu nodokļa pārskatu par katru mēnesi, norādot tajā šā likuma 10.1panta ceturtās daļas 1. un 3.punktā minēto informāciju un informāciju par ekspluatēto spēļu galdu skaitu un to sadalījumu pa veidiem (nosaukums), kā arī samaksā azartspēļu nodokli līdz 2018.gada 23.aprīlim.”

Likums stājas spēkā 2018.gada 1.janvārī.

Finanšu ministre Dana Reizniece-Ozola